മണ്ണടി ആലുംമൂട്ടില് വളവിലെ അപകടസാധ്യത പരിശോധിച്ചു കടമ്ബനാട്: നിരന്തരം അപകടം നടക്കുന്ന മണ്ണടി ആലുംമൂട്ടില് വളവ് പൊതു മരാമത്ത് നിരത്ത് വിഭാഗം ചീഫ് എന്ജിനീയര് സന്ദര്ശിച്ചു. അപകടരമായ വളവില് ഇതിനോടകം നിരവധി ജീവനുകളാണ് പൊലിഞ്ഞത്. കഴിഞ്ഞ മാസവും ഇവിടെ സ്കൂട്ടര് യാത്രക്കാരന് ടിപ്പര് ലോറിയിടിച്ച് മരിച്ചിരുന്നു. ഇതിനെ തുടര്ന്ന് പൊതുപ്രവര്ത്തകനായ മണ്ണടി പുഷ്പാകരന് പൊതുമരാമത്ത് മന്ത്രിയുടെ എം ഫോര് യു ആപ്പില് പരാതി നല്കിയിരുന്നു. അപകടം കുറക്കാന് സത്വര നടപടി സ്വീകരിക്കണമെന്ന് ഡെപ്യൂട്ടി സ്പീക്കര് ചിറ്റയം ഗോപകുമാറും ആവശ്യപ്പെട്ടിരുന്നു. ഇതിന്റെ അടിസ്ഥാനത്തിലാണ് ഇന്നലെ ചീഫ് എന്ജിനീയര് അജീഷ് രാമചന്ദ്രന് സ്ഥലം സന്ദര്ശിച്ചത്. അപകടം ഒഴിവാക്കാന് 25 ലക്ഷം രൂപയുടെ അടിയന്തിര നിര്മാണ പ്രവര്ത്തനങ്ങള് നടത്താന് തീരുമാനിച്ചതായി എക്സി. എന്ജിനീയര് വിനു പറഞ്ഞു. വളവുകളില് നിശ്ചിത ദൂരത്തില് ഹമ്ബ് സ്ഥാപിക്കും. ട്രാഫിക് സുരക്ഷാ സംവിധാനങ്ങള് ഒരുക്കും. വളവുകളില് വീതി കൂട്ടി ടൈല് പാകും. സൈന് ബോര്ഡുകളും റിഫ്ലക്ടറുകളും സ്ഥാപിക്കും. ഈ വളവില് നിന്ന് ഭഗവതി മഠം കടവിലേക്ക് നേരെയുള്ള റോഡ് ഉയര്ത്തി സിഗ്നല് സ്ഥാപിക്കും. എക്സി എന്ജിനീയര് വിനു, സൂപ്രണ്ടിങ് എന്ജിനീയര് സുധ, അസി: എക്സി.എന്ജിനീയര് ബിനു, അസി.എന്ജിനീയര് മനു എന്നിവര് ചീഫ് എന്ജിനീയറോടൊപ്പം സ്ഥലം സന്ദര്ശിച്ചു. സുരക്ഷാ ക്രമീകരണങ്ങള് ഒരുക്കുന്നതിനുള്ള ഫണ്ട് എത്രയും വേഗം ലഭ്യമാക്കുമെന്ന് ചീഫ് എന്ജിനീയര് പറഞ്ഞു. ഇ.വി. റോഡും സന്ദര്ശിച്ചു കടമ്ബനാട്: ഈ.വി റോഡില് ടാറിങ് നടന്നു കൊണ്ടിരിക്കേ സംരക്ഷണഭിത്തി ഇടിഞ്ഞ് മാറിയ ഭാഗം പൊതുമരാമത്ത് ചീഫ് എന്ജിനീയര് അജീഷ് രാമചന്ദ്രന് സന്ദര്ശിച്ചു. നിര്മാണത്തിലെ അപാകത ആരോപിച് കഴിഞ്ഞ ദിവസം യൂത്ത് കോണ്ഗ്രസ് ഇവിടെ നിര്മ്മാണം തടയുകയും അസി.എന്ജിനീയര്ക്ക് പരാതി നല്കുകയും ചെയ്തിരുന്നു. ടാര് മിക്സിങ് യന്ത്രം വന്ന ടോറസ് ലോറിയാണ് ഇവിടെ മറിഞ്ഞത്. ഇവിടെ സംരക്ഷണ ഭിത്തി പുനര് നിര്മിക്കാന് തീരുമാനിച്ചതായി എക്സി.എന്ജിനീയര് പറഞ്ഞു.